Tviler på United-forvandling i kveld
Det blir første kamp uten nysparkede David Moyes i årets sesong. Ryan Giggs (40) har tatt over som vikarmanager i storklubben. Gløden virker å være tilbake hos de regjerende seriemesterne, etter noen nitriste måneder uten nevneverdig suksess. - Det kommer til å bli en fantastisk atmosfære på Old Trafford når Ryan Giggs går ut på gresset som manager i kveld, skriver Kenny Dalglish i sin spalte i Daily Mirror lørdag. VG er på plass i Manchester noen timer før kampstart på Old Trafford. Hjemmedraktene er synlige i bybildet, og i hotellresepsjonen prates det fotball blant supportere som nettopp har ankommet byen. Avisene domineres av kveldens kamp og store Ryan Giggs-bilder, samt gullduellen mellom Liverpool og Chelsea søndag. Giggs spøkte Med David Moyes borte, stiger optimismen rundt United igjen. Dalglish er derimot skeptisk. - Folk virker å tro at United kommer til å fremstå som et helt nytt lag, nå som Moyes er borte. Vel, jeg er ikke sikker på om det bare er å vri på en bryter. Dette er ikke lenger det samme laget som vant serien med 11 poeng i fjor, skriver 63-åringen, som har vært både spiller og trener i Livrepool. Og, føyer han til: - Dersom spillerne som har sviktet David Moyes og fansen gjennom hele sesongen faktisk skrur på bryteren i kveld, hva sier det da om dem? Ryan Giggs har holdt én pressekonferanse etter at han tok over som sjef i Manchester United. Der satt smilet løst. Den spillende manageren avslørte at han ikke hadde bestemt seg for om han stiller i treningsdress eller dress på sidelinjen mot Norwich lørdag kveld. - Jeg har gitt meg selv en ny femårskontrakt (som spiller, journ. anm.). Jeg må bruke makten når jeg har den, spøkte 40-åringen - og fikk journalistene i rommet til å bryte ut i latter. Ber United se mot Liverpool I engelske aviser i dag, illustreres utviklingen de siste dagene på følgende måte: «Det er som om det har blitt pustet nytt liv inn i Manchester United». Kenny Dalglish kommer på sin side med følgende råd gjennom avisspalten sin lørdag: - Dersom jeg styrte i Manchester United, så hadde jeg sett mot East Lancs Road, og studert hvordan fotball spilles i Liverpool og Everton. Jeg ville hatt en som forsøkte å matche det Brendan Rodgers og Roberto Martinez får til i Liverpool og Everton, skriver 63-åringen.
Liverpool-legende Kenny Dalglish (63) lar seg forundre av spillerne til Manchester United dersom de stråler mot Norwich i kveld.